TH วิ่ง 3% โบรกชี้กำไรปีนี้โต 2 เท่าตัว แนะ “ซื้อ” เป้า 9 บ. อัพไซด์สูง 45%
TH วิ่ง 3% โบรกชี้กำไรปีนี้โต 2 เท่าตัว ชูหุ้น “พีอี” ต่ำกว่าค่าเฉลี่ยกลุ่ม แนะ “ซื้อ” ราคาเป้าหมาย 9 บ. อัพไซด์สูง 45%  
TH วิ่ง 3% โบรกชี้กำไรปีนี้โต 2 เท่าตัว ชูหุ้น “พีอี” ต่ำกว่าค่าเฉลี่ยกลุ่ม แนะ “ซื้อ” ราคาเป้าหมาย 9 บ. อัพไซด์สูง 45%  
6 มิ.ย. 2565

ผู้สื่อข่าวรายงานว่าวันนี้ (6 มิ.ย.2565) ราคาหุ้นบริษัท ตงฮั้ว โฮลดิ้ง จำกัด (มหาชน) หรือ TH ณ เวลา 10:20 น. อยู่ที่ระดับ 6.20 บาท เพิ่มขึ้น 0.20 บาท หรือ 3.33% โดยทำจุดสูงสุดที่ 6.25 บาท และทำจุดต่ำสุดที่ 6.05 บาท ด้วยมูลค่าการซื้อขาย 53.38 ล้านบาท สำหรับอัพไซด์มาจากการนำราคาหุ้น ณ ปัจจุบันมาคำนวณกับราคาเป้าหมายที่ทางฝ่ายวิจัยได้ให้ไว้ จึงมีอัพไซด์ อยู่ที่ 45%

บริษัทหลักทรัพย์ ฟินันเซีย ไซรัส จำกัด (มหาชน) ระบุในบทวิเคราะห์ ว่า คงประมาณการกำไรปกติปี 2565-67 เติบโตเฉลี่ยต่อปี 49% และคงราคาเป้าหมาย 9 บาท อิง PE 35 เท่า เท่าค่าเฉลี่ยของกลุ่ม AMC ในปัจจุบัน และยังต่ำกว่าค่าเฉลี่ยของ Implied target PE ของกลุ่มที่ 37.3 เท่า แนะนำ “ซื้อ”
ทั้งนี้ กำไรในไตรมาส 1/2565 คิดเป็น 19% ของคาดการณ์กำไรปกติทั้งปีที่ 242.30 ล้านบาท เพิ่มขึ้น 227.40% จากปีก่อน แนวโน้มกำไรอยู่ในทิศทางขาขึ้นตามหนี้ที่ทยอยประมูลได้ โดยหนี้ที่ประมูลได้เพิ่มอีก 1 พันล้านบาทในไตรมาส 1/2565 ในราคา 10.30% ใกล้เคียงก้อนแรก อยู่ระหว่างทยอยแจ้งโอนสิทธิกับลูกหนี้ในแต่ละสัญญา
โดยจะเริ่มรับรู้รายได้ในไตรมาส 2/2565 บริษัทฯ ยังคงตั้งเป้าซื้อหนี้ปีละ 6 พันล้านบาท ในอีก 3 ปีข้างหน้า ปัจจุบันมีหนี้ที่อยู่ภายใต้การบริหาร 4 พันล้านบาท เชื่อว่าจะประมูลหนี้ตามเป้าได้ไม่ยาก เพราะภายหลังมาตรการช่วยเหลือลูกหนี้ของ ธปท. สิ้นสุดลงในเดือน มิ.ย. น่าจะได้เห็น NPL สูงขึ้นและเป็นโอกาสของ AMC ในการประมูลหนี้ ขณะที่การจัดตั้ง JV AMC ร่วมกับสถาบันการเงิน เชื่อว่าจะเห็นความคืบหน้าในช่วงครึ่งหลังของปี 2565